A BIZOTTSÁG HATÁROZATA
(2004. október 26.)
a 93/24/EGK tanácsi irányelvnek a szarvasmarha-állományra és a szarvasmarha-tenyésztésre vonatkozó statisztikai felmérések tekintetében történő alkalmazására vonatkozó részletes szabályok megállapításáról
(az értesítés a B(2004) 4091. számú dokumentummal történt)
(EGT vonatkozású szöveg)
(2004/761/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarha-tenyésztéssel kapcsolatos statisztikai felmérésekről szóló, 1993. június 1-jei 93/24/EGK tanácsi irányelvre (1) és különösen annak 1. cikke (2) és (3) bekezdésére, 2. cikke (2) bekezdésére, 3. cikke (2) bekezdésére, 6. cikkére, 8. cikke (1) és (2) bekezdésére, 10. cikke (3) bekezdésére, valamint 12. cikke (2) bekezdésére,
mivel:
(1)
A 93/24/EGK tanácsi irányelvnek a szarvasmarha-állományra és a szarvasmarha-tenyésztésre vonatkozó statisztikai felmérések tekintetében történő alkalmazására vonatkozó részletes szabályok megállapításáról szóló, 1994. május 30-i 94/433/EK bizottsági határozatot (2) több ízben is módosították.
(2)
A 93/24/EGK irányelvben előírt felmérések végrehajtásához pontos meghatározásokra van szükség. E célból szükség van a felmérések körébe eső mezőgazdasági üzemek meghatározására. Emellett pontosan meg kell határozni azokat a különböző kategóriákat is, amelyekre a felmérés eredményeit le kell bontani, valamint meg kell határozni az állományok méretosztályait és azokat a területi besorolásokat, amelyek alapján a tagállamok összeállítják a rendszeres időközönként végzett statisztikai felmérések eredményeit. A vágási statisztikák összeállításához szükség van a hasított súly egységes meghatározására.
(3)
A 93/24/EGK irányelv szerint a tagállamoknak, saját kérésükre, engedélyezhetik, hogy a május-júniusi vagy a november-decemberi felméréseket a kiválasztott régiókban végezzék el, azzal a feltétellel, hogy ezek a felmérések lefedik a szarvasmarha-állomány legalább 70 százalékát. Azok a tagállamok, amelyek szarvasmarha-állománya csupán csekély hányadát teszi ki a Közösség teljes állományának, saját kérésükre engedélyt kaphatnak arra, hogy a május-júniusi vagy november-decemberi felmérések egyikét teljesen elhagyják, vagy hogy a május-júniusi felmérés végleges eredményeinél a regionális lebontást alkalmazzák. Végezetül a tagállamok saját kérésükre engedélyt kaphatnak arra, hogy a május-júniusi felmérés eredményeinél az előírt méretosztály szerinti lebontást alkalmazzák.
(4)
A tagállamok kérelmezték a különböző eltérési lehetőségeket.
(5)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozását követően szükség van bizonyos fokú technikai alkalmazkodásra, és bizonyos eltéréseket ezekre az új tagállamokra is ki kell terjeszteni.
(6)
Az 1059/2003/EK európai parlamenti és tanácsi rendelet (3) létrehozta a tagállamok számára a statisztikai célú területi egységek nómenklatúráját (NUTS); következésképpen a korábban meghatározott regionális szinteket az új NUTS nómenklatúrával kell helyettesíteni.
(7)
A 94/433/EK határozatot ennek megfelelően hatályon kívül kell helyezni.
(8)
E határozat összhangban van az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
(1) A 93/24/EGK irányelv 2. cikke (2) bekezdése szerinti mezőgazdasági üzem olyan műszakilag-gazdaságilag önálló egység, amely egységes irányítás alatt áll, és mezőgazdasági termékeket állít elő.
(2) A 93/24/EGK irányelv 1. cikke (1) bekezdésében említett felmérés kiterjed:
a)
azokra a mezőgazdasági üzemekre, amelyeknek mezőgazdasági hasznosítású területe 1 hektár vagy annál nagyobb;
b)
azokra a mezőgazdasági üzemekre, amelyeknek mezőgazdasági hasznosítású területe 1 hektárnál kisebb, ha bizonyos hányadot eladásra termelnek, vagy ha termelési egységük teljesítménye bizonyos természetes küszöbértékeket meghalad.
(3) Azok a tagállamok, amelyek eltérő felmérési küszöböt kívánnak alkalmazni, kötelesek ezt a küszöbértéket úgy meghatározni, hogy ezzel csak azokat a legkisebb mezőgazdasági üzemeket zárják ki, amelyek az adott tagállam - a 85/377/EGK bizottsági határozat (4) szerint meghatározott - teljes standard fedezeti hozzájárulásának legfeljebb 1 százalékát adják.
2. cikk
A 93/24/EGK irányelv 3. cikke (1) bekezdésében, 10. cikke (2) bekezdésében, valamint 12. cikke (2) bekezdésében említett szarvasmarha-kategóriák meghatározását e határozat I. melléklete tartalmazza.
3. cikk
A 93/24/EGK irányelv 6. cikke (1) bekezdésében említett területi bontásnál a tagállamok a statisztikai célú területi egységek nómenklatúrájának (NUTS) e határozat II. mellékletében meghatározott szintjét veszik figyelembe. Nem kell eredményeket szolgáltatniuk azokról a régiókról, amelyek szarvasmarha-állománya kisebb az ország szarvasmarha-állományának 1 százalékánál.
4. cikk
A 93/24/EGK irányelv 8. cikke (1) bekezdésében említett méretosztályokat e határozat III. melléklete tartalmazza.
5. cikk
A 93/24/EGK irányelv 10. cikke (1) bekezdésében említett hasított súly a levágott állat kihűlt testének súlya, véreztetés, zsigerelés és nyúzás után, a külső nemi szervek, a végtagok kéztőcsonttól (carpus) és lábtőcsonttól (tarsus) történő, a fej, a farok, a vese, a vesefaggyú és a tőgy eltávolítását követően.
6. cikk
(1) Azon tagállamok listáját, amelyek engedélyt kaptak rá, hogy május-júniusi vagy november-decemberi felméréseiket a kiválasztott régiókban végezzék el, azzal a feltétellel, hogy ezek a felmérések lefedik a szarvasmarha-állomány legalább 70 százalékát, e határozat IV. mellékletének a) pontja tartalmazza.
(2) Azon tagállamok listáját, amelyek engedélyt kaptak rá, hogy csak a november-decemberi felmérést végezzék el, e határozat IV. mellékletének b) pontja tartalmazza.
(3) Azon tagállamok listáját, amelyek engedélyt kaptak rá, hogy a május-júniusi felmérések végleges eredményeihez a regionális bontást alkalmazzák, e határozat IV. mellékletének c) pontja tartalmazza.
(4) Azon tagállamok listáját, amelyek engedélyt kaptak rá, hogy a május-júniusi felmérések eredményeinél az előírt méretosztály szerinti bontást alkalmazzák, e határozat IV. mellékletének d) pontja tartalmazza.
7. cikk
A 94/433/EK határozat hatályát veszti.
A hatályon kívül helyezett határozatra történő hivatkozásokat az e határozatra való hivatkozásokként kell értelmezni.
8. cikk
Ennek a határozatnak a tagállamok a címzettjei.
Kelt Brüsszelben, 2004. október 26-án.